अहिले ६ सय विकेट, लक्ष्य ७ सय
जेम्स एन्डरसनलाई लाग्छ, अब ७ सय विकेट पनि असम्भव छैन । अर्को सिजन इंग्ल्यान्ड एसेज सिरिजका लागि अस्ट्रेलियाको भ्रमणमा निस्कँदै छ । उनीसँग कारण छ, ७ सय विकेटको लक्ष्य ।
साउथह्याम्पटन — जेम्स एन्डरसनलाई लाग्छ, अब ७ सय विकेट पनि असम्भव छैन । अर्को सिजन इंग्ल्यान्ड एसेज सिरिजका लागि अस्ट्रेलियाको भ्रमणमा निस्कँदै छ । उनीसँग कारण छ, ७ सय विकेटको लक्ष्य ।अहिले तत्काल भने उनले ६ विकेटको कोसेढुंगा उपलब्धि हात पारेका छन्, यससँगै उनको महत्त्वाकांक्षा पनि बढेको छ । त्यसो त उनको उमेर बढ्दो छ । तर लाग्छ, यसले उनलाई इंग्ल्यान्डको टेस्ट खेलजीवन जारी राख्न छेक्न सक्ने छैन ।सन् २०१७ मा अस्ट्रेलियाका लागि नै निस्कँदा उनले भनेका थिए, यो उनको अन्तिम सिरिज हुनेछ । तर अब सबथोक फेरिएको छ, उनी टेस्ट क्रिकेटमा ६ सय विकेट लिने पहिलो तीव्र बलर भइसकेका छन् । पाकिस्तानविरुद्ध बराबरीमा टुंगेको तेस्रो टेस्टसँगै इंग्लिस क्रिकेटको यो सिजन सकिएको छ । तर उनमा अझै केही गरेर देखाउने ‘जुनुन’ भने प्रस्ट देख्न सकिन्छ । अनि उनको अहिले सबैभन्दा ठूलो ध्यान आफ्नो फिटनेसमै रहेको छ, यसलाई उत्कर्षमा राख्ने ।परिस्थितिले साथ दियो भने अब श्रीलंका र वेस्ट इन्डिजको भ्रमण गर्न सक्छन् । कोरोना भाइरस संक्रमणको महामारी अझैसम्म पनि रोकिन सकेको स्थितिमा यी भ्रमण हुन सक्छ या नहुन पनि सक्छ । त्यसैले कप्तान जो रुटले प्रस्ट भनेका छन्, ‘एन्डरसनको अबको सबैभन्दा ठूलो लक्ष्य हुनुपर्नेछ, सन् २०२१–२२ को एसेज सिरिज ।’तेस्रो टेस्टलगत्तै उनलाई सोधिएको थियो, के सात सय विकेटको सम्भावना अझै छ त ? उनको उत्तर थियो, ‘किन छैन र ?’ उनी यसमा थप्छन्, ‘मलाई अझै पनि बिहान सबेरै उठेर अभ्यास गर्न मन गरेको हुन्न । फेरि मभित्र इंग्ल्यान्डका लागि खेल्ने, ड्रेसिङ रुमको मज्जा लुट्ने र टिमलाई जित दिलाउन प्रयास गर्ने कुनै इच्छा मरेको छैन । मैले आफ्नो चाहेको भनेकै यत्ति हो ।मलाई के निश्चित लाग्छ भने मैले इंल्यान्डका लागि अन्तिम टेस्ट अहिलेसम्म खेलेको नै छैन । अहिले नै मेरो मन अबको एसेज सिरिजलाई तयार भइसकेको छ ।’ अझ उनले भनेका छन्, ‘यसपल्ट मैले आफूले चाहे जति पनि बलिङ गर्न पाएको छैन । यसका कारण के भने मलाई अझ के लाग्छ भने म इंग्लिस क्रिकेटका लागि अझै योगदान गर्न सक्छु । म त्यतिबेलासम्म क्रिकेट खेलिरहने छु, जतिबेलासम्म मलाई लाग्छ, म क्रिकेट खेल्न सक्छु । बराबरीमा टुंगिएको तेस्रो टेस्टको पहिलो इनिङ्समा उनले २९ औं पल्ट ५ विकेटको प्रदर्शन गरे । तर ६ सय विकेटसम्मको यात्रा केही गाह्रो नै भयो ।यसको कारण थियो, इंग्लिस टिमले छुटाएको क्याच । पानी पर्ने सम्भावनाबीच उनी लामै समय ५ सय ९९ विकेटमा अड्किए । तर जतिबेला ६ सय विकेटको समय आयो, त्यो मज्जाले आयो । एन्डरसनको बलिङमा अजहर अलीले स्लिपमा क्याच थिए । यसपल्ट त्यो रुटको सुरक्षित हातमा गएको थियो । यो कोसेढुंगा उपलब्धि हात पर्दा अन्तिम दिनको अन्तिम सेसन चलिरहेको थियो । घडीमा ४ बजेर ३६ मिनेट गइसकेको थियो । कुनै अर्थ बोक्न छाडिसकेको टेस्टमा उनको यो उपलब्धिसँगै खुसी र उमंग दुवै छाएको थियो ।कप्तान रुटले अन्त्यमा भने, ‘एन्डरसनले यति मज्जाले खेलिरहेको हेर्दा म खुबै दंग हुन्छु । मलाई लाग्दैन उनी ४० वर्ष छेउछाउमा छन् । बरू लाग्छ, उनी त भर्खर २२ वर्षका छन् । उनको बलिङले यस्तै भन्छ, यसमा रहेको धारिलोपनमा अझै खिया लागेको छैन ।अझ मलाई लाग्छ, उनको बलिङमा थप नयाँ उर्जा थपिएको छ । हामीलाई विश्वास छ, उनले इंग्लिस क्रिकेटका लागि अझै योगदान दिन सक्छन् । यो योगदान अझ विशेष पनि हुनेछ ।’–अली मार्टिन